Bradley Cooper

Mladosť

Narodil sa vo Philadelphii v Pensylvánii a vyrastal v neďalekom Jenkintowne. Matka Gloria (rodená Campano) je italo-američanka a otec Charles J. Cooper bol Američan írskeho pôvodu, ktorý pracoval ako burzový maklér v spoločnosti Merrill Lynch. Má sestru menom Holly. Vyrastal v katolíckej rodine a počas štúdia na Germantown Academy pracoval v miestnom denníku Philadelphia Daily News. Potom čo školu v roku 1993 zdarne dokončil študoval krátko jeden rok na Villanova University. Následne prešiel na Georgetown University, kde v roku 1997 získal s vyznamenaním bakalársky titul v odbore anglického jazyka. Počas štúdií sa naučil plynule po francúzsky a strávil šesť mesiacov na výmennom študijnom pobyte v Aix-en-Provence vo Francúzsku. Neskôr, v roku 2000, získal magisterský titul (Master of Fine Arts) v odbore herectvo na Actors Studio Drama School pri The New School v New Yorku.

Kariéra

Profesionálnu hereckú kariéru začal v roku 1999 v televíznom seriáli Sex v meste. O tri roky neskôr zaznamenal prvý filmový debut v snímke Wet Hot American Summer, kde sa objavil vďaka svojej skoršej úlohe Willa Tippina v úspešnej televíznej dráme Alias. V roku 2003 zo seriálu odišiel, avšak dvakrát sa ako hosť vrátil späť. Vtom istom roku bol tiež hosťom v televíznom seriáli Miss Match.
V roku 2004 si spolu s Jasonom Priestleyom zahral v rodinnom filme Láska sa nevyhráva a stvárnil vedľajšiu postavu v seriáli Jack & Bobby. Hral slávneho lotra Sacka Lodgeho v komédii Ako uloviť družičku (2005) a objavil sa vo filme Lemra lemravá (2006) ako kamarát postavy Trippa, ktorého stvárnil Matthew McConaughey. Zahral si hlavnú rolu v sitcome Kuchynské dôvernosti spoločnosti Fox, založenom na pamätiach šéfkuchára Anthony Bourdaina, ktorý mal premiéru v roku 2005. Avšak koncom toho istého roku Fox ohlásil koniec tohto seriálu kvôli jeho malej sledovanosti.
V marci 2006 hral na Broadwayi v hre Three Days of Rain s Juliou Robertsovou a Paulom Ruddom v Bernard B. Jacobs Theater. Ďalej sa v roku 2008 objavil v divadelnej hre The Understudy z produkcie režisérky Theresy Rebeck na divadelnom festivale Williamstown, kde si zahral po boku Kristen Johnston.
Roku 2007 bol obsadený v piatej sezóne seriálu Nip/Tuck, kde stvárnil postavu Aidana Stona, televíznu hviezdu fiktívnej show Hearts 'N Scalpels. O rok neskôr si zahral spolu s Jimom Carreym v snímke Yes Man a s Rainnom Wilsonom vo filme Rocker.
V roku 2009 hral napríklad v snímkach Slečná zamilovaná, Nie je z teba až tak paf, Prípad číslo 39 a Vo štvorici po opici. Kým za prvý spomínaný film si spolu so Sandrou Bullock odniesol Zlatú malinu v kategórii Najhorší pár na filmovom plátne, posledný spomínaný film, kde si zahral jednu z hlavných úloh, bol kasový úspech. V októbri toho istého roku dostal za svoj výkon v tomto filme ocenenie Hollywood Comedy Award na 13. ročníku hollywoodskeho filmového festivalu. Zároveň bol nominovaný na štyri ďalšie filmové ceny (okrem iného na Teen Choice Award).
V roku 2010 sa objavil v romantickej komédii Na svätého Valentína režiséra Garryho Marshalla, kde si zahral po boku Jessicy Alby. Film sa stal kasovým úspechom, Ďalšou snímkou z tohto roku je napríklad akčný film A-Team.
Roku 2011 si zahral v sci-fi thrilleri Všemocný, natočenom na motívy románu The Dark Fields z roku 2001 od Alana Glynna, a v pokračovaní komédie Vo štvorici po opici nazvanom Vo štvorici po opici 2. Za oba snímky si vyslúžil nominácie na filmové ocenenie (Teen Choice Award, People 'Choice Award). V septembri toho roku mu britské vydanie pánskeho mesačníka Gentlemen's Quarterly udelilo ocenenie "Medzinárodný muž roka". O mesiac neskôr ho časopis People označil za "Najviac sexy muža".
V roku 2012 bol obsadený napríklad v dráme The Words alebo v romantickej komédii Terapia láskou režiséra Davida O. Russella, v ktorej si zahral po boku Roberta De Nira a Jennifer Lawrence. Druhý spomínaný film zaznamenal mimoriadny úspech a sám Cooper bol za svoj výkon nominovaný okrem iného na Oscara, Zlatý glóbus alebo cenu BAFTA za najlepší mužský herecký výkon. V roku 2013 by sa mal na filmovom plátne objaviť znovu po boku herečky Jennifer Lawrence, a to v snímke Serena, filmovej adaptácii rovnomenného románu Rona Rash.

Osobný život

Koncom roku 2006 sa oženil s herečkou Jennifer Esposito. V máji 2007 manželka požiadala o rozvod.
V septembri 2010 sa objavila správa o Cooperovom zhruba ročnom vzťahu s herečkou Renée Zellweger. V marci 2011 priniesol časopis People informáciu o tom, že sa pár rozišiel. K septembru 2012 bola Cooperovou partnerkou herečka Zoe Saldañová.